Buenos Aires: Om die geskiedenis raak te drink
Ander mense reis om geskiedkundige besienswaardighede en natuurwonders te besoek. Hy verkies om 'n land deur sy ou, tradisionele kroeë te leer ken, sê JACQUES PAUW. Want hoe lank kan jy nou eintlik na 'n waterval kyk?
MY verhaal oor Argentinië gaan oor 'n kroeg. En nie sommer net enige kroeg nie.
Ek's 'n kroegvlieg. Almal weet dit. En dis nie dat ek net van die drank op die rakke hou nie, maar in elke glas, elke bottel en in elke kroegvlieg skuil 'n kroniek van voorspoed en teenspoed, welvaart en armoede, liefde en haat.
Ek praat nie van drinkplekke in winkelsentrums waar gespierde Blou Bul-rinkhalse pers konkoksies in hul meisies se kele afgooi of sjiek bistro-bars in luukse buurte waar die dranklys wys hoeveel Platter-sterre sy wyne het nie...